IIHF otti Corey Perryn tempun tarkasteluun oma-aloitteisesti.

Patrik Lainetta telonut Kanadan Corey Perry voi saada tempustaan lisäsanktioita. Kansainvälisen jääkiekkoliiton IIHF on jo päättänyt tutkia tapausta.

IIHF on tehnyt tarkastelupäätöksen oma-aloitteisesti, eikä siihen ole tarvittu Suomen tekemää protestia.

– Tämä on normaali toimintatapa. Jokainen tapaus katsotaan ja käydään läpi. Näin on tehty lukuisia kertoja tässä turnauksessa, IIHF:n viestintäpäällikkö Adam Steiss kertoo Ilta-Sanomille.

Miten tilanne etenee tästä eteenpäin?

– Jos Perryn toiminta katsotaan vakavaksi, hänet kutsutaan suulliseen kuulemiseen. Tapauksessa ei kuitenkaan olla vielä tässä vaiheessa.

Perryn temppu sai Patrik Laineen irvistämään tuskasta.­

Jos suulliseen kuulemiseen päädytään, Perryn kohtalo on sen jälkeen 12-henkisen kurinpitokomitean käsissä.

Miten pian asiassa on luvassa päätöksiä?

– Asia täytyy saada käsiteltyä ennen seuraavaa ottelua.

Kanada pelaa seuraavan ottelunsa huomenna, kun se kohtaa Ruotsin. Ottelu alkaa kello 20.15.

Videolla Vesa Rantanen ja Tuomas Nyholm keskustelevat Kanada-ottelusta.